Et Ämaris eile F-22 Raptor superhävitajad maanduvad, oli avalik saladus, kuigi isegi kohapeal ei tohtinud ametnikud veel öelda, miks ajakirjanikud kohale kutsuti.

Ameeriklaste superhävitaja F-22 on salajane kraam. "Sõidame praegu lennuvälja äärde. Võib-olla maanduvad kell 12 mingid lennukid," ütleb õhuväe teabeohvitser Alar Laats Ämari lennubaasis. Kohal on ka välismaa ajakirjanikud. Kõik on tulnud üritusele, mille ametlikku põhjust pole öeldudki. Keskpäeva paiku maandub kõigepealt tankurlennuk, siis teeb paar hävitajaid F-22 koos ründelennukitega A-10 Tallinna kohal tiiru ning maanduvad nemadki.

"Sõjalennuväljal maandus sõjalennuk – suur uudis!" teeb keegi nalja. Ent see on esimene kord, kui F-22-tüüpi hävitajad Euroopas väljaspool lennunäitusi lendavad. Kogu Euroopa-missioon on rangelt salajaste reeglitega ja pole isegi teada, kuhu F-22 järgmisena lendab. F-22 on ameeriklastel nii võimas relv, et nad ei ole nõus seda kellelegi müüma, ehkki lennuki esmalend oli juba 1997. aastal.